Getið þið sagt mér eitthvað um grátrönur ? Upprunalega hljóðaði spurningin svona : Nú er mikilfenglegur fugl hugsanlega farinn að verpa hér á landi . Grátrönur eru stórvaxnir fuglar , geta orðið allt að 130 cm á lengd með vænghaf á bilinu 180 - 240 cm sem er nokkuð sambærilegt við vænghaf hafarnar ( Haliaeetus albicilla ) . Fyrir utan meyjartrönu ( Grus virgo ) sem verpir við Svartahaf og á takmörkuðum svæðum í Suður-Rússlandi , er grátrana eina tranan sem verpir í Evrópu . Varpheimkynni grátrönu eru í norðanverðri álfunni og Norður-Asíu ( utan túndrusvæðanna ) . Stór hluti tegundarinnar verpir í Rússlandi en talið er að heildarstofnstærðin sé um 100 þúsund fuglar þar . Einnig verpir hún í Skandinavíu og víðar , til dæmis er lítill varpstofn á Englandi og Skotlandi eða rétt um 50 pör . Grátranan verpti á Írlandi en dó þar út fyrir um tveimur öldum . Nú er hún hins vegar aftur farin að nema þar land . Á haustin fer tegundin suður á bóginn . Aðalvetrarstöðvarnar eru í Norður-Afríku en einnig sunnar í Afríku , í Suður-Evrópu og í Asíu . Á leiðinni milli varpstöðva og vetrarstöðva millilenda trönurnar á nokkrum svæðum svo sem við Kaspíahaf , á votlendissvæðum í Portúgal , Spáni og Frakklandi . Á vinsælustu stöðunum , sérstaklega við Kaspíahaf , getur fjöldinn hlaupið á þúsundum fugla . Grátrönur verpa í Norður-Evrópu og Asíu en fara suður á bóginn yfir vetrartímann . Í Evrópu verpa grátrönur aðallega í greni - og sígrænu skóglendi og blönduðum skógum en einnig á heiðum nyrst á útbreiðslusvæðum tegundarinnar . Rannsóknir hafa sýnt að mestur þéttleiki þeirra er í eða við votlendi fjarri mannabyggðum . Grátrönur eru alætur . Þær éta jurtafæði og á varptíma einnig smádýr svo sem skordýr og aðra hryggleysingja , froskdýr og jafnvel unga annarra fugla . Grátrönur hafa verið reglulegir flækingar hér á landi og hafa heimsóknir þeirra orðið tíðari undanfarin ár . Er það til marks um að Evrópustofninn hefur farið hægt vaxandi á undanförnum áratugum . Þær hafa skotið upp kollinum víða um land . Fyrir áratug sáust þrjár grátrönur í Álftaverinu um hávetur sem er mjög óvenjulegt . Grátrana er stórvaxinn fugl með vænghaf allt að 240 cm . Varp grátrönu var fyrst staðfest á Austurlandi sumarið 2012 . Þá sást til pars með einn unga síðsumars en ekki er vitað um afdrif ungans . Grátrönur verptu aftur sumarið 2013 og sást einn fleygur ungi um haustið . Varp var einnig staðfest sumarið 2018 og þá sást til tveggja fleygra unga um haustið . Mjög líklega er um að ræða eitt og sama parið sem hefur verpt hér á landi . Höfundur þakkar Yann Kolbeinssyni , lífffræðingi á Náttúrustofu Austurlands , fyrir veittar upplýsingar .